Ehdotus neuvoston päätökseksi vuorottelukoulutukseen, mukaan lukien oppisopimuskoulutus, liittyvien eurooppalaisten koulutusjaksojen kehittämisestä (98/C 67/05) (ETA:n kannalta merkityksellinen teksti) KOM(97) 572 lopull. - 97/0321(SYN)

(Komission esittämä 9 päivänä tammikuuta 1998)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 127 artiklan,

ottaa huomioon komission ehdotuksen,

ottaa huomioon talous- ja sosiaalikomitean lausunnon

toimii perustamissopimuksen 189 c artiklassa määrätyn menettelyn mukaisesti Euroopan parlamentin kanssa yhdessä toimien,

sekä katsoo, että

1. perustamissopimuksen yhteisölle annetaan vastuu jäsenvaltioiden toimia tukevan ja täydentävän ammatillista koulutusta koskevan politiikan täytäntöönpanosta pitäen täysin arvossa jäsenvaltioiden toimivaltaa, erityisesti edistämällä koulutukseen osallistuvien henkilöiden ja varsinkin nuorten liikkuvuutta; tämä ei merkitse jäsenvaltioiden lakien ja asetusten yhdenmukaistamista,

2. neuvoston päätöksellä 63/266/ETY (1)on vahvistettu yleiset periaatteet yhteisen ammatillista koulutusta koskevan politiikan toteuttamisessa, erityisesti sen toisessa periaatteessa; neuvoston päätöksellä 94/819/EY (2) hyväksyttiin Leonardo da Vinci -toimintaohjelma ammatillista koulutusta koskevan politiikan täytäntöönpanemiseksi,

3. Firenzessä kokoontunut Eurooppa-neuvosto korosti oppisopimuskoulutuksen merkitystä työpaikkojen luomisessa, ja tämä merkittävyys tuotiin esiin oppisopimuskoulutuksen kehittämistä Euroopassa koskevassa komission tiedonannossa (3),

4. opintojen ja työharjoittelun vuorottelusta 18 päivänä joulukuuta 1979 annetussa neuvoston päätöslauselmassa (4)suositellaan, että jäsenvaltioiden olisi kannustettava koulutuksen ja työpaikoilla hankittavan kokemuksen välisten toimivien suhteiden kehittämistä; tätä vahvistetaan vielä ammatillisen koulutuksen laadusta ja kiinnostavuudesta 5 päivänä joulukuuta 1994 annetussa neuvoston päätöslauselmassa (5), jossa korostetaan vuorotteluun perustuvan ammatillisen koulutuksen tärkeyttä ja tarvetta tehostaa muissa jäsenvaltioissa suoritettavia koulutusjaksoja sekä näiden jaksojen sisällyttämistä kansallisiin ammatillista koulutusta koskeviin ohjelmiin,

5. Komission valkoisessa kirjassa "Oppiminen ja opettaminen: kohti kognitiivista yhteiskuntaa" (6) korostetaan tarvetta koulujen ja yritysten väliseen yhteistoimintaan,

6. oppilaitos ja yritys ovat toisiaan täydentäviä yleisten, teknisten ja sosiaalisten tietojen ja taitojen hankintapaikkoja; tältä kannalta katsottuna vuorottelu- ja oppisopimuskoulutuksella voidaan huomattavasti parantaa nuorten sijoittumista yhteiskuntaan ja työelämään, ja siitä voi olla etua useille kohderyhmille ja eri tasoilla, myös korkeakouluissa, annettavassa koulutuksessa, jossa opiskelijat ovat työsopimussuhteessa,

7. sen lisäksi, että vuorottelu- tai oppisopimuskoulutukseen osallistuvat nuoret saavat yhteisön ohjelmista tai aloitteista, erityisesti Leonardo da Vinci -ohjelmasta, kansainväliseen liikkuvuuteen tarkoitettuja yksilökohtaisia tukia, tarvitaan erityisiä varoja eurooppalaisten koulutusjaksojen toteuttamista koskevan täytäntöönpano-, tiedotus- ja koordinointijärjestelmän perustamiseen yhdessä jäsenvaltioiden kanssa,

8. yksilöiden, suurten ja pk-yritysten sekä yhteiskunnan tarpeisiin vastaavan laadukkaan koulutuksen takaamiseksi on tärkeää, että vuorottelu- ja oppisopimuskoulutus vastaa yhteisiä lähestymistapoja, erityisesti pedagogiikan, organisoinnin ja seurannan osalta sekä oppilaitosten ja yritysten välisissä suhteissa; jos jäsenvaltion ammatillisessa koulutusjärjestelmässä säädetään vuorottelukoulutuksesta, johon kuuluu vaihtojakso, sen on säädettävä aiheellisista toimenpiteistä, jotta asianomaiset henkilöt voivat hyödyntää yhteistä järjestelmää, jolla he voivat todistaa tällaisten koulutusjaksojen suorittamisen,

9. on tärkeää varmistaa kansainvälisten vaihtojaksojen laatu, mistä jäsenvaltioilla on erityinen vastuu; lisäksi naisten ja miesten yhtäläisten mahdollisuuksien sisällyttämisestä kaikkiin yhteisön politiikkoihin ja toimiin annetun komission tiedonannon (7) mukaisesti on pyrittävä edistämään yhtäläistä osallistumista eurooppalaisiin koulutusjaksoihin ja tätä varten on toteutettava asianmukaisia toimenpiteitä,

10. komission tehtävänä on valvoa yhteistyössä jäsenvaltioiden tätä tarkoitusta varten nimeämien elinten kanssa tämän päätöksen täytäntöönpanossa yhtenäisyyttä yhteisön koulutusalan ohjelmien ja aloitteiden kanssa ja varmistaa sen täytäntöönpanon jatkuva seuranta, ja

11. perustamissopimuksen 3 b artiklassa määrätyn toissijaisuusperiaatteen ja suhteellisuusperiaatteen mukaisesti jäsenvaltiot eivät pysty toteuttamaan riittävällä tavalla vuorottelu- ja oppisopimuskoulutukseen liittyvien eurooppalaisten koulutusjaksojen kehittämistä koskevan suunnitellun toimen tavoitteita sikäli, että kehittämiseen ja yhteisön tiedottavan asiakirjan laatimiseen vaaditaan yhteisön tasolla koordinoituja toimia yhteisen sisällön perusteella, ja jäsenvaltioiden koulutusjärjestelmien huomattavien eroavaisuuksien vuoksi ne voidaan toteuttaa paremmin yhteisön tasolla; tällä päätöksellä vahvistetaan vain vähimmäisvaatimukset näiden tavoitteiden saavuttamiseksi eikä säädetä sellaisesta, mikä ei ole tarpeen tämän kannalta,

ON TEHNYT TÄMÄN PÄÄTÖKSEN:

1 artikla

Tavoitteet

1. Tällä päätöksellä vahvistetaan sisältö ja yhteiset periaatteet, joita sovelletaan vuorottelu- ja oppisopimuskoulutukseen liittyvien eurooppalaisten koulutusjaksojen (jäljempänä "eurooppalaisten koulutusjaksot)" täytäntöönpanoon.

2. Tällä päätöksellä vahvistetaan Europass-todistus, jolla on tarkoitus todistaa yhteisön tasolle vuorottelu- ja oppisopimuskoulutuksessa olevan henkilön suorittama koulutusjakso tai -jaksot muussa jäsenvaltiossa kuin siinä, jossa hän saa koulutusta.

2 artikla

Määritelmät

Ottaen huomioon jäsenvaltioiden väliset erot vuorottelu- ja oppisopimuskoulutusta koskevissa järjestelmissä ja säännöksissä tässä päätöksessä seuraavilla termeillä tarkoitetaan seuraavaa:

1. eurooppalainen koulutusjakso: ammatillinen koulutusjakso, jonka henkilö on suorittanut jossakin muussa jäsenvaltioista (vastaanottava jäsenvaltio) kuin siinä, jossa henkilö on vuorottelukoulutuksessa (lähtöjäsenvaltio), ja joka kuuluu kyseiseen koulutukseen;

2. ammatillisessa vuorottelukoulutuksessa oleva henkilö: henkilö, joka saa minkä tahansa tasoista, myös korkeakoulutasoista, ammatillista koulutusta, joka johtaa kyseisen jäsenvaltion toimivaltaisten viranomaisten tunnustamaan loppututkintoon ja johon sisältyy vuorottelevia koulutusjaksoja erillisinä ja täydentävinä koulutuspaikkoina toimivissa oppilaitoksissa ja yrityksissä riippumatta siitä, onko tämä henkilö työsuhteessa, oppisopimussuhteessa, koululaisena tai opiskelijana;

3. ohjaaja: se henkilö yrityksessä tai oppilaitoksessa, jonka tehtävänä on vuorottelukoulutuksen puitteissa auttaa, antaa tietoa, opastaa ja valvoa koulutuksessa olevia henkilöitä näiden ollessa yrityksessä eurooppalaisen koulutusjakson ajan;

4. riittävä kesto: toisessa jäsenvaltiossa suoritetun vuorottelukoulutukseen liittyvän jakson kesto, jota pidetään osapuolten yhteisellä sopimuksella sellaisena, että se osaltaan edistää laadukasta koulutusta;

5. Europass-todistus: asiakirja, jolla todistetaan, että sen haltija on suorittanut yhden tai useampia vuorottelu- ja oppisopimuskoulutusjaksoja jossakin toisessa jäsenvaltiossa tässä päätöksessä määritellyin edellytyksin;

6. vastaanottava yhteistyökumppani: organisaatio, joka vastaa eurooppalaisista koulutusjaksoista vastaanottavassa jäsenvaltiossa (esim. yritys, koulutuslaitos tai -keskus).

3 artikla

Sisältö ja yhteiset periaatteet

1. Jos jäsenvaltion ammatillisessa koulutusjärjestelmässä säädetään vuorottelukoulutuksesta, johon kuuluu vaihtojaksoja toisessa jäsenvaltiossa, niiden on toteutettava tarpeelliset toimenpiteet, jotta kyseisessä koulutuksessa ovat henkilöt voivat osallistua eurooppalaisiin koulutusjaksoihin.

2. Eurooppalaisten koulutusjaksojen on kuuluttava kiinteänä osana lähtöjäsenvaltiossa suoritettavaan ammatilliseen koulutukseen.

3. Lähtöjäsenvaltiossa ja vastaanottavassa jäsenvaltiossa koulutuksesta vastaavien organisaatioiden on yhdessä määritettävä eurooppalaisten koulutusjaksojen sisältö, pätevyyttä koskevat tavoitteet, kesto ja seurantaa koskevat yksityiskohtaiset säännöt.

4. Eurooppalaisten koulutusjaksojen valvonnasta ja ohjauksesta vastaa vastaanottavassa yhteistyökumppanissa oleva ohjaaja; tässä on otettava huomioon pk-yritysten ja käsiteollisuusyritysten kyky taata valvonta.

5. Eurooppalaisilla koulutusjaksoilla on oltava riittävä kesto.

6. Lähtöjäsenvaltiossa koulutuksesta vastaava organisaatio antaa todistuksen eurooppalaisen koulutusjakson suorittamisesta 4 artiklan mukaisesti.

4 artikla

Europass-todistus

1. Jokainen eurooppalaisen koulutusjakson suorittanut henkilö saa tästä Europass-todistuksen. Se on yhteisön tiedottava asiakirja, jonka sisältö ja ulkomuoto kuvataan liitteessä.

2. Europass-todistuksessa

a) täsmennetään saatu ammatillinen koulutus, jonka osana eurooppalainen koulutusjakso on suoritettu, ja loppututkinto, johon se johtaa lähtöjäsenvaltiossa voimassa olevien sääntöjen ja järjestelmien mukaisesti;

b) täsmennetään, että eurooppalainen koulutusjakso kuuluu kiinteänä osana lähtöjäsenvaltiossa saatavaan ammatilliseen koulutukseen;

c) määritellään eurooppalaisen koulutusjakson sisältö ja täsmennetään työharjoittelussa tai koulutuksessa hankitut taidot;

d) ilmoitetaan vastaanottavan kumppanin järjestämän eurooppalaisen koulutusjakson kesto työharjoittelun tai koulutuksen aikana;

e) ilmoitetaan vastaanottava yhteistyökumppani;

f) ilmoitetaan ohjaajan pätevyys;

g) todistuksen täyttää osallistujan koulutuksesta lähtöjäsenvaltiossa vastaava organisaatio, ja sen allekirjoittavat yhdessä kyseinen organisaatio, vastaanottava kumppani ja osallistuja.

3. Europass-todistuksia koskevia säännöksiä sovelletaan myös silloin, kun eurooppalaiseen koulutusjaksoon sisältyy joukko koulutusjaksoja useassa jäsenvaltiossa.

5 artikla

Yhtenäisyys ja täydentävyys

Yhteisön koulutusalan ohjelmiin ja aloitteisiin kuuluvien menettelyiden ja resurssien mukaisesti komissio varmistaa tämän päätöksen täytäntöönpanon sekä kyseisten ohjelmien ja aloitteiden välisen yhtenäisyyden.

6 artikla

Kannustus- ja liitännäistoimet

1. Komissio varmistaa Europass-todistusten asianmukaisen laatimisen, levittämisen ja seurannan läheisessä yhteistyössä työmarkkinaosapuolten ja vuorottelukoulutusta edustavien organisaatioiden kanssa yhteensovittamisesta ja täytäntöönpanosta kansallisella tasolla.

2. Jokaisen jäsenvaltion on toteutettava säännökset ja toimenpiteet

a) toteutettujen toimien laadun valvontaa ja laadun arviointia varten

b) tasa-arvon toteutumista varten, erityisesti saamalla ohjaajat tietoisiksi tästä.

3. Komissio perustaa läheisessä yhteistyössä jäsenvaltioiden kanssa keskinäisen tiedotus- ja yhteensovittamisjärjestelmän.

7 artikla

Rahoitus

Edellä 6 artiklan 1 ja 3 kohdan toteuttamista varten tarvittavat varat saadaan Euroopan unionin yleisestä talousarviosta rahoitusnäkymien mukaisesti.

8 artikla

Soveltaminen

Tätä päätöstä sovelletaan 1 päivästä tammikuuta 2000.

9 artikla

Vastaanottajat

Tämä päätös on osoitettu kaikille jäsenvaltioille.

(1) EYVL 63, 20.4.1963, s. 1338/63.

(2) EYVL L 340, 29.12.1994, s. 8.

(3) KOM(97) 300 lopullinen.

(4) EYVL C 1, 3.1.1980, s. 1.

(5) EYVL C 374, 30.12.1994. s. 1.

(6) KOM(95) 590 lopullinen.

(7) KOM(96) 67 lopullinen.

LIITE

EUROPASS-TODISTUS

Asiakirjan kuvaus

Asiakirja on A5-kokoinen arvostelukirja.

Siihen sisältyy kansilehden lisäksi 6 lehteä.

Etukannessa on esiinnyttävä

- termi europass

- yhteisön tunnus

Etukannen sisäsivu

Yleinen kuvaus Europass-todistuksesta (osallistujan kielellä).

Tämä yhteisön Europass-asiakirja on laadittu vuorottelu- ja oppisopimuskoulutukseen liittyvien eurooppalaisten koulutusjaksojen täytäntöönpanoa koskevan päätöksen 98/. . ./EY mukaisesti.

Sen tarkoituksena on (päätöksen 2 artiklan mukaisesti) todistaa vuorottelu- ja oppisopimuskoulutukseen osallistuvan henkilön suorittama koulutusjakso tai -jaksot jossakin toisessa jäsenvaltiossa kuin siinä, missä hän saa koulutuksensa.

Lehti 1, etusivu

Osallistujan tiedot (osallistujan kielellä).

Eri otsakkeet annetaan muilla yhteisön virallisilla kielillä takakannen sisäsivulla.

Lehti 1, takasivu

Eurooppalainen koulutusjakso 1

(lähtöoppilaitoksen kielellä)

a) saatu ammatillinen koulutus ja loppututkinto, johon se johtaa

b) tämä eurooppalainen koulutusjakso on kiinteä osa koulutusta

c) eurooppalaisen koulutusjakson sisältö ja työharjoittelussa tai koulutuksessa saadut taidot

d) eurooppalaisen koulutusjakson kesto

e) tiedot vastaanottavasta kumppanista (koulutuskeskus ja/tai yritys)

f) ohjaajan pätevyys

g) lähettävän organisaation, vastaanottavan kumppanin ja osallistujan allekirjoitukset.

Lehti 2, etusivu

Eurooppalainen koulutusjakso 1

Lehden 1 takasivulla olleet tiedot vastaanottavan kumppanin kielellä.

Lehti 2, takasivu

Eurooppalainen koulutusjakso 1

Lehden 1 takasivulla olleet tiedot osallistujan kielellä, mikäli se on eri kuin lehdellä 1 käytetty.

Lehti 3, etu- ja takasivu; lehti 4, etusivu

Eurooppalainen koulutusjakso 2 (tarvittaessa)

Lehti 4, takasivu; lehti 5, etu- ja takasivu

Eurooppalainen koulutusjakso 3 (tarvittaessa).